病中食火山荔枝
作者：王十朋
朝代：宋

paragraphs: 前年夔州食荔支，同僚共賦新紅詩。
妃子名園世所貴，不似詩史堂前奇。
去冬分符來南土，半月身行荔支圃。
三州嘉木皆眼見，更閲君謨向來譜。
臨漳一種名火山，品雖云下熟則先。
從今漸入荔佳境，陳江未擘先流涎。
老病餘生怯嘉果，日啗那能三百顆。
慇勤爲破絳紗囊，心火驚添火山火。